b'\n_START_ARTICLE_\nNyk\xc3\xb6pingshus\n_START_PARAGRAPH_\nNyk\xc3\xb6pingshus (Nyk\xc3\xb6pings slott) var en middelalderborg ved Nyk\xc3\xb6pings\xc3\xa5n i byen Nyk\xc3\xb6ping i S\xc3\xb6dermanland i Sverige. Den er nu delvis i ruiner. _NEWLINE_Borgen var et kastel fra slutningen af 1100-tallet, som blev udvidet i flere omgange. Det var formentlig Birger Jarl som startede opf\xc3\xb8relsen. P\xc3\xa5 Albrecht af Mecklenburgs tid havde den tyske ridder Raven van Barnekow borgen i forlening og foretog vigtige byggearbejder. En senere ejer var Bo Jonsson Grip._NEWLINE_I middelalderen blev der foretaget yderligere om-og tilbygginger. Gustav Vasa forst\xc3\xa6rkede borgen, og der er bevaret et rundt kanont\xc3\xa5rn fra hans tid. _NEWLINE_I slutningen af 1500-tallet byggede hertug Karl (senere Karl 9. af Sverige) borgen om til et ren\xc3\xa6ssanceslot. Slottet br\xc3\xa6ndte ned sammen med byen i 1665 og blev ikke genopf\xc3\xb8rt. Dele af bygningsmaterialerne blev i stedet benyttet til ombygning af Stockholms Slot._NEWLINE_I 1900-tallet restaureredes dele af slottet, og det rummer blandt andet S\xc3\xb6rmlands museums permanente udstillinger.\n_START_SECTION_\nH\xc3\xa6ndelser p\xc3\xa5 slottet\n_START_PARAGRAPH_\nDen 11. december 1317 fandt if\xc3\xb8lge Erikskr\xc3\xb8niken Nyk\xc3\xb6pings g\xc3\xa6stebud sted p\xc3\xa5 ridderborgen. Denne julefest endte fatalt for hertugerne Erik og Valdemar, kong Birger Magnusson br\xc3\xb8dre._NEWLINE_Nyk\xc3\xb6ping-recessen blev undertegnet p\xc3\xa5 Nyk\xc3\xb6pingshus 20. september 1396. Det er en af de vigtigste h\xc3\xa6ndelser i Norden i middelalderen og var en foruds\xc3\xa6tning for dannelsen af Kalmarunionen \xc3\xa5ret efter._NEWLINE_Svante Sture d.y. og M\xc3\xa4rta Eriksdotter (Leijonhuvud) fejrede deres bryllup p\xc3\xa5 Nyk\xc3\xb6pingshus 3. marts 1538._NEWLINE_Karl 9. d\xc3\xb8de her 30. oktober 1611 og Karl 10. Gustav blev f\xc3\xb8dt p\xc3\xa5 slottet 8. november 1622.'